BG Официален вестник на Европейския съюз L 146/14

РЕГЛАМЕНТ (ЕО) № 634/2007 НА КОМИСИЯТА

от 7 юни 2007 година

относно разрешителното за селенометионин, произведен от Saccharomyces cerevisiae NCYC R397 като фуражна добавка

(Текст от значение за ЕИП)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,

като има предвид, че:

(1) Регламент (ЕО) № 1831/2003 предвижда, че добавките, предназначени за хранене на животните, подлежат на разрешаване и определя основанията и процедурите за предоставяне на такова разрешително.

(2) В съответствие с член 7 от Регламент (ЕО) № 1831/2003 бе подадено заявление за разрешително относно препарата, посочен в приложението към настоящия регламент. Това заявление бе придружено от информацията и документите, изисквани съгласно член 7, параграф 3 от Регламент (ЕО) № 1831/2003.

(3) Заявлението се отнася до разрешителното за препарата селенометионин, произведен от Saccharomyces cerevisiae NCYC R397 като фуражна добавка за всички видове, и неговото класифициране в категорията добавки „хранителни добавки“.

(4) В становището си от 5 декември 2006 г. Европейският орган за безопасност на храните („органът“) заключи, че селенометионинът, произведен от Saccharomyces cerevisiae NCYC R397, не оказва неблагоприятно въздействие върху здравето на животните, човешкото здраве или околната среда (2). Органът също така заключи, че селенометионинът, произведен от Saccharomyces cerevisiae NCYC R397, не представлява никакъв друг риск, който да изключва възможността за издаване на разрешително в съответствие с член 5, параграф 2 от Регламент (ЕО) № 1831/2003. В съответствие с това становище употребата на този препарат може да бъде смятана за източник на биологично достъпен селен и да отговаря на критериите за хранителни добавки за всички видове. В становището си органът препоръчва подходящи мерки относно сигурността на потребителите. Той смята за ненужно да се определят специфични изисквания по отношение на мониторинга след пускането на пазара. В становището е отразена също така и проверката на доклада относно метода за анализ на фуражната добавка, предоставен от референтната лаборатория на Общността, установена с Регламент (ЕО) № 1831/2003.

(5) Оценката на препарата показва, че условията за разрешаване, определени в член 5 от Регламент (ЕО) № 1831/2003, са изпълнени. Следователно е целесъобразно употребата на посочения препарат да бъде разрешена, както е предвидено в приложението към настоящия регламент.

(6) Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

ПРИЕ НАСТОЯЩИЯ РЕГЛАМЕНТ:

Член 1

Препаратът, посочен в приложението, спадащ към категорията добавки „хранителни добавки“ и към функционалната група „съединения на микроелементи“, се разрешава като добавка при храненето на животните при условията, определени в приложението.

Член 2

Настоящият регламент влиза в сила на двадесетия ден след публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави-членки. Съставено в Брюксел на 7 юни 2007 година. За Комисията Markos KYPRIANOU Член на Комисията

(1) ОВ L 268, 18.10.2003 г., стр. 29. Регламент, изменен с Регламент (ЕО) № 378/2005 на Комисията (ОВ L 59, 5.3.2005 г., стр. 8).

(2) Opinion of the Scientific Panel on Additives and Products or Substances used in Animal Feed on the safety and efficacy of the product Selenium enriched yeast (Saccharomyces cerevisiae NCYC R397) as a feed additive for all species in accordance with Regulation (EC) № 1831/2003. Прието на 5 декември 2006 г. The EFSA Journal (2006) 430, p. 1-23.